V азначае вэндэта

**V — азначае «вэндэта»** () — амэрыканска-нямецкі палітычны баявік-трымценьнік рэжысэра Джэймза Мактыга, сфільмаваны ў 2005 року. Фільм заснаваны на аднайменным коміксе Vertigo 1982 року Алана Мура і Дэвіда Лойда.

Дзеяньне фільму разгортваецца ў недалёкай будучыні ў брытанскім таталітарным грамадзтве. Галоўны герой, V (Гуга Ўівінг) — анархіст-рэвалюцыянэр, які ладзіць шэраг тэрарыстычных атакаў, каб падбухторыць грамадзянаў да рэвалюцыі супраць брутальнага фашысцкага рэжыму, які кіруе Вялікабрытаніяй і зьнішчае сваіх апанэнтаў у канцэнтрацыйных лягерох. Наталі Портман грае ролю звычайнай працаўніцы Эві, лёс якой апынаецца зьвязаным з V. Яшчэ адзін з выканаўцаў галоўных роляў — Стывэн Ры — дэтэктыў, які займаецца вышукам няўлоўнага рэвалюцыянэра.

Першапачаткова прэм’ера фільму была заплянаваная на пятніцу 4 лістапада 2005 року (за дзень да 400-рочча начы Гая Фокса), аднак пазьней была перанесеная на паўгады. Алан Мур, незадаволены ранейшымі экранізацыямі ягоных графічных раманаў «Зь пекла» ды «Ліга выбітных джэнтэльмэнаў», пасьля прачытаньня сцэнару «V — азначае вэндэта» адмовіўся праглядаць фільм і папрасіў не пазначаць ягонае імя ў тытрах.

Маска Гая Фокса, якую ў фільме носіць галоўны герой, пачала выкарыстоўвацца групай Ананімус на сваіх публічных мерапрыемстваў. Некаторыя лібэртарыянскія і анархічныя арганізацыі лічаць фільм выказваньнем уласных поглядаў; у палітычным сьвеце ён ужываецца як сымбаль ціску ўлады на апазыцыю.

## Ролі

* Гуга Ўівінг — V.
: харызматычны і спрактыкаваны змагар, які быў аб’ектам антыгуманных экспэрымэнтаў кіруючай партыі Norsefire. Першапачаткова на ролю V плянаваўся Джэймз П’юрфой, аднак за шэсьць тыдняў да пачатку здымак адмовіўся, палічыўшы цяжкім насіць маску ўвесь фільм. Яго замяніў Ўівінг, які раней ужо працаваў з Джоэлем Сыльвэрам і братамі Вачоўскі ў трылёгіі «Матрыца».
* Наталі Портман — Эві Гаманд.
: Рэжысэр Джэймз Мактыг сустрэўся з Портман на здымках «2-й часткі „Зорных войнаў“», дзе ён быў асыстэнтам рэжысэра. Каб набыць брытанскі акцэнт, Наталі займалася з дыялектолягам Барбарай Бэркеры. У сцэне катаваньняў ён давялося пастрыгчыся налыса.
* Стывэн Ры — Эрык Фінч.
: Фінч — вядучы інспэктар па справе V. Падчас расьсьледаваньня ён знаходзіць доказы схаваных злачынстваў улады.
* Джон Гэрт — вярхоўны канцлер Адам Сатлер.
: колішні дэпутат ад Кансэрватыўнае партыі і намесьнік міністра абароны, канцлер Сатлер заснаваў Norsefire і стаз *дэ факта* дыктатарам Вялікабрытаніі. Цікава, што ў фільме «1984» Гэрт гуляў абсалютна супрацьлеглую ролю Ўінстана Сьміта, ахвяры рэжыму.

Стывэн Фрай выконвае ролю Гордана Дытрыха, гомасэксуала і вядоўцы забаўляльнага шоў на тэлебачаньні. Сярод іншых актораў — Тым Пігат-Сьміт (старшыня партыі Norsefire і кіраўнік сакрэтнай паліцыі Пітэр Крыдзі); Рупэрт Грэйвз (Дамінік Стоўн, лейтэнант паліцыі); Роджэр Алам (Льюіс Пратэра, прапагандыст Norsefire); Джон Стэндынг (Энтані Джэймз Ліліман, сьвятар-вычварэнец ў Вэстмінстэры); Шынэйд К’юзак (доктар Дэлія Сарыдж, колішняя галоўная лекарка цэнтру затрыманьняў Ларкгіл); Наташа Ўайтмэн (Валеры Пэйдж, лесьбіянка, арыштаваная за сэксуальнасьць). Імаджэн Путс сыграла ролю маленькай Валеры.

## Успрыняцьце
«V — азначае вэндэта» атрымаў збольшага ўхвальную ацэнку крытыкаў, атрымаў некалькі ўзнагародаў.

## Адрозьненьні ад коміксу
Фільм мае некалькі грунтоўных разыходжаньняў з арыгінальным графічным раманам. Так, дзеяньне коміксу адбываецца ў 1990-я рокі (Алан Мур стварыў «V — азначае вэндэта» у адказ на брытанскі тэтчэрызм пачатку 1980-х), а фільму — недзе паміж 2028 і 2038. Алан Мур заўважыў, што перанос часу дзеяньня замяніла ягоную ідэю супрацьпастаўленьня анархізму і фашызму на канфлікт паміж амэрыканскім лібэралізмам і нэакансэрватызмам. Больш за тое, у арыгінале Мур намагаўся вытрымаць маральную двухсэнсоўнасьць, не высьмейваць фашыстаў, а паказаць іх рэалістычна. З-за часавых абмежаваньняў у фільме давялося адкінуць ці нівэляваць некаторыя дзеючыя асобы і дэталі сюжэту. Адрозьненьне галоўным чынам заключанае ў тым, што ў рамане фашысты прыходзяць да ўлады праз выбары і ўтрымліваюць як дзякуючы апатыі грамадзтва, у той час як у фільме згаданы нейкі «вірус сьвятой Марыі» — біялягічная зброя, створаная партыяй Norsefire як патаемны сродак утрыманьня кантролю над краінай.

Мноства пэрсанажаў у фільме маюць значныя адрозьненьні ад коміксу. Так, V адлюстраваны як рамантык-змагар, якога клапоціць страта бестурботнага існаваньня. Але ў графічным рамане ён гатовы бязьлітасна зьнішчыць кожнага, хто стаіць на ягоным шляху. Трансфармацыя Эві Гаманд у ягонага пратэжэ ў рамане таксама больш рэзкае. У фільме яна ўжо ад пачатку моцная духам жанчына з зародкам супраціву; у коміксе ж Эві — няўпэўненая, безнадзейная дзяўчына, прымушаная займацца прастытуцыяй. У фільме інспэктар Фінч сымпатызуе V, а ў рамане намагаецца спыніць яго. Нават такі нязначны пэрсанаж, як Гордан, таксама вельмі адрозьніваецца ў адаптацыі. У коміксе ён — дробны злодзей, які забірае Эві да сябе дадому пасьля таго, як V пакідае яе на вуліцы. Да гібелі Гордана ад шатляндзкай банды ў Гордана і Эві адбываецца кароткі раман. У фільме ж Гордан — добрапрыстойны калега Эві па працы, да таго ж пазьней высьвятляецца, што ён гей. Яго арыштоўваюць пасьля палітычнай пародыі ў ягонай тэлеперадачы, а пазьней караюць сьмерцю за захоўваньне Карану.

## Глядзіце таксама
* Гай Фокс

## Крыніцы

## Літаратура
* 

## Вонкавыя спасылкі

* ''V for Vendetta'' — Official website at Warner Brothers
* DMOZ
* 

Катэгорыя:Фільмы 2006 году
Катэгорыя:Фільмы на ангельскай мове
Катэгорыя:Баевікі-трылеры
Катэгорыя:Фантастычныя баевікі
Катэгорыя:Фільмы-баевікі ЗША
Катэгорыя:Антыўтапічныя фільмы
Катэгорыя:Палітычныя фільмы
Катэгорыя:Антыфашысцкія фільмы
Катэгорыя:Фільмы пра анархізм
Катэгорыя:Фільмы пра будучыню
Катэгорыя:Фільмы пра Лёндан
Катэгорыя:Інтэрнэт-мэмы
Катэгорыя:Фільмы Warner Bros.
Катэгорыя:Кінарэжысэрскія дэбюты